L-City

L-City on suomalainen katujengi, joka on lähtöisin Espoon Leppävaarasta. Jengi muodostui gangsta rap -musiikin ympärille noin vuonna 2020 ja nousi julkisuuteen vuonna 2021, kun sen ja helsinkiläisen Kurdish Mafia -katujengin välinen väkivaltakierre johti Suomen ensimmäiseen katujengisoikeudenkäyntiin. L-Cityn nimi viittaa Leppävaaraan. Jengi tunnetaan myös nimellä 026, ja sen tunnusmerkkeihin kuuluvat ylöspäin osoittava L-käsimerkki sekä siniset huivit.

Jengin tunnetuimpia jäseniä ovat räppärit Yutu Brown (oik. Yusuf Ibrahim Arab), Kerza (oik. Kerim Khalid Ahmed Muslah), Nuteh Jonez ja Fabe (oik. Farbod Karimi). Yutu Brownia on epäilty jengin johtohahmoksi.

 Tausta 

L-City muodostui noin vuonna 2020 Espoon Leppävaarassa gangsta rap -musiikin ympärille. Jengin jäsenet ovat pääosin ulkomaalaistaustaisia nuoria miehiä Leppävaaran alueelta. Kilpailevan jengin jäsenen oikeudessa antaman arvion mukaan ryhmässä on noin 40 jäsentä. Tuomioistuin ei ole todennut L-Cityä järjestäytyneeksi rikollisryhmäksi.

L-Cityllä on kytkös espoolaislähtöiseen Mantaqa-rikollisryhmään, jonka jäseniä on tuomittu huumausainerikoksista. Poliisin kuulema todistaja on sanonut, että L-City olisi "ystäviä" Mantaqan kanssa. Yutu Brownin veli Sakarie "Sakke" Abdi Mohamed on yhdistetty sekä L-Cityyn että Mantaqaan. Poliisiammattikorkeakoulun opinnäytetyössä haastateltujen Aggredi-väkivaltatyön työntekijöiden mukaan Mantaqaa on rakennettu arviolta vuodesta 2010–2015 lähtien, ja he luokittelivat Mantaqan ja mahdollisesti L-Cityn vakiintuneiksi toimijoiksi erotuksena muista katujengeistä.

Räp-musiikilla on keskeinen rooli L-Cityn toiminnassa. Jengin jäsenten tekemät kappaleet ovat toimineet sekä identiteetin vahvistajina että provokaatioina kilpailevia jengejä kohtaan. Keväällä 2021 Yutu Brown, Fabe ja Nuteh Jonez julkaisivat P-Block Disstrack -kappaleen, joka kohdistui kilpaileviin räppäreihin. Vuonna 2021 Yutu Brownin ja Nuteh Jonezin kappale Steppasin partyy nousi TikTok-suosion myötä Suomen virallisen singlelistan ykköseksi. Vuonna 2023 perustettiin L-Cityyn kytkeytyvä levy-yhtiö 026 Records, jonka kautta muun muassa Nuteh Jonezin ja Kerzan musiikkia on julkaistu.

 Konflikti Kurdish Mafian kanssa 

L-Cityn merkittävin vihanpito on ollut helsinkiläisen Kurdish Mafia -katujengin (tunnetaan myös nimellä 47) kanssa. Konflikti alkoi keväällä 2021, kun L-Cityn jäsenet julkaisivat Pikku Huopalahden räppäreihin Cavalliniin ja Blacflacoon kohdistetun pilkkakappaleen ja matkustivat Helsinkiin provosoimaan kohtaamista. Toukokuussa 2021 ryhmien välillä sattui tappelu Pikku Huopalahdessa.

Kesäkuussa 2021 L-Cityn jäsen Kerza (Kerim Khalid Ahmed Muslah) puukotti Kurdish Mafian jäsentä Ardar Huseinia Itäkeskuksessa. Poliisi pitää puukotusta kostokierteen laukaisijana. Muslah tuomittiin tapon yrityksestä kolmen vuoden ja neljän kuukauden vankeusrangaistukseen. Kerza julkaisi tutkintavankeudesta käsin albumin Uhka (2023), joka nousi Suomen virallisen albumilistan kolmanneksi.

Elokuussa 2021 L-Cityn ja Kurdish Mafian jäsenet ampuivat toisiaan Vantaan Leinelässä. Yutu Brownin veli Sakarie Abdi Mohamed ampui vihollisjengin jäsentä olkavarteen, josta luoti päätyi keuhkoihin. Myös Sakarie itse haavoittui. Sakarie tuomittiin tapon yrityksestä neljän vuoden ja kahden kuukauden vankeusrangaistukseen. Milan Jaffin ja Yutu Brownin syytteet hylättiin, koska tuomioistuin ei pystynyt yksilöimään ampujaa.

Syyskuussa 2021 Kurdish Mafian jäsenet pahoinpitelivät L-Cityn räppäri Faben hotellissa Helsingissä etsiessään Yutu Brownia. Pahoinpitely kuvattiin ja jaettiin sosiaalisessa mediassa. Samassa kuussa Kurdish Mafian johtohahmo Milan Jaff ampui noin kymmenen laukausta .22 kaliiberin aseella taloon Espoon Lintuvaarassa, jossa L-Cityn jäsenet olivat järjestämässä juhlia Airbnb-asunnossa. Paikalla oli noin 40 ihmistä, mutta kukaan ei loukkaantunut. Syyskuun puolivälissä L-Cityn jäsenet ammuskelivat Leppävaarassa kerrostalon pihalla, ja yksi luodeista meni sivullisten asunnon ikkunasta läpi.

Lokakuussa 2021 poliisi esti Kurdish Mafian suunnitteleman aseellisen hyökkäyksen Kaivohuoneen ravintolaan Helsingissä, jossa Yutu Brownin oli tarkoitus esiintyä. Hyökkäystä suunnittelivat Jaff ja pikkuhuopalahtelainen räppäri Cavallini. Jaffin ryhmä oli varustautunut teräasein ja aikoi tunkeutua esiintymislavan taakse. Poliisi sai tiedon suunnitelmasta telekuuntelun kautta, konsertti peruttiin ja ryhmä otettiin kiinni.

 Katujengisoikeudenkäynti 

Helsingin käräjäoikeus antoi toukokuussa 2022 tuomion L-Cityn ja Kurdish Mafian väliseen väkivaltakierteeseen liittyneissä rikoksissa. Oikeudenkäyntiä pidettiin Suomen ensimmäisenä katujengisoikeudenkäyntinä, ja syyttäjä esitti oikeudessa gangsta rap -videoita todisteina.

Milan Jaff tuomittiin 10 vuoden vankeusrangaistukseen muun muassa tapon yrityksestä, ampuma-aserikoksista ja törkeästä ryöstöstä. Käräjäoikeus totesi Kurdish Mafian järjestäytyneeksi rikollisryhmäksi.

Helsingin hovioikeus muutti kesäkuussa 2024 käräjäoikeuden tuomiota ja lievensi Jaffin rangaistuksen kuudeksi vuodeksi ja kahdeksi kuukaudeksi. Hovioikeus kumosi järjestäytyneen rikollisryhmän määritelmän eikä pitänyt Kurdish Mafiaa järjestäytyneenä rikollisryhmänä. Jaff tuomittiin erikseen myös kahdesta raiskauksesta. Jaff karkotettiin Suomesta Irakiin joulukuussa 2025.

 Karakallion ammuskelu 

23. maaliskuuta 2023 Espoon Karakalliossa sattui ammuskelu parkkihallissa, jossa kaksi miestä haavoittui ampumavammoihin. Toista ammuttiin vatsaan ja toista käsivarteen. Tapahtuman aikana huudettiin "L-City". Kerza ja Basat Abdulkarim asetettiin syytteeseen neljästä tapon yrityksestä. Käräjäoikeus hylkäsi Kerzan syytteet, koska ei pystynyt selvittämään, kumpi ampui. Helsingin hovioikeus piti Kerzan vapauttavan tuomion voimassa syyskuussa 2025 mutta tuomitsi Abdulkaremin tapon yrityksestä kolmen vuoden ja kuuden kuukauden vankeusrangaistukseen.

 Suvelan henkirikos 

Espoon Suvelan Kirstinmäessä ammuttiin 5. joulukuuta 2024 kuoliaaksi 19-vuotias mies. Uhria ammuttiin kolmesti, ja ensimmäinen laukaus ammuttiin alle metrin etäisyydeltä. Tapauksen taustalla oli asekauppa, joka päättyi ryöstöön. Pääsyytetty Dijar Güzel ja hänen rikoskumppanina tuomittu Yusuf-Sakari Olad oli yhdistetty L-City-jengiin. Güzel tuomittiin toukokuussa 2025 taposta, törkeästä ryöstöstä ja ampuma-aserikoksesta yhteensä 11 vuoden vankeusrangaistukseen. Olad tuomittiin ampuma-aserikoksesta viiden kuukauden ehdottomaan vankeuteen. Poliisin mukaan kyseessä ei ollut rikollisryhmien välinen yhteenotto, mutta epäillyillä oli vahva kytkös katujengeihin. Tapaus oli ensimmäinen Helsingin poliisin katujengiyksikön tutkima henkirikos.

Poliisitutkinnassa selvisi, että Oladin nuorempi veli oli epäiltynä noin kolme viikkoa myöhemmin tapahtuneessa Puustellinmäen ammuskelussa.

 Puustellinmäen ampuminen 

Jouluaattona 24. joulukuuta 2024 L-Cityn ja keravalaisen katujengin jäsenet ampuivat toisiaan kohti Espoon Puustellinmäessä ennalta sovitussa kohtaamisessa. Konfliktin taustalla oli keravalaisen ryhmän provosointi.

Espoolaisryhmä kokoontui paikalle yli 20 hengen joukolla, joista osa oli aseistautunut ampuma- ja teräasein. Keravalainen ryhmä ampui viisi laukausta espoolaisryhmää kohti, ja kolme henkilöä haavoittui. Tapauksen pääsyytetty, 20-vuotias Hussein Mohamed Habib Al-Bakaa, tuomittiin viiden vuoden ja yhden kuukauden vankeusrangaistukseen tapon yrityksestä ja ampuma-aserikoksesta. Espoolaisnuorten syytteet hylättiin.

 Katso myös 
 Suomen katujengit
 Kurdish Mafia
 Mantaqa
 Puustellinmäen ampuminen

 Lähteet 

Luokka:Katujengit Suomessa
Luokka:Espoo
Luokka:Leppävaara
Luokka:Rikollisuus
Luokka:Vuoden 2021 rikokset
Luokka:Vuoden 2023 rikokset
Luokka:Vuoden 2024 rikokset